Beurtkrag: Kommer oor hospitale, berg van entstofHospitaalbeddens vir die behandeling van Covid-19. (Foto: Adhy Savala/Unsplash) Die Demokratiese Alliansie (DA) is ernstig bekommerd oor die gevolge van beurtkrag wat Eskom Donderdagoggend ingestel het. “Ons is bekommerd oor die impak wat hierdie kragonderbrekings op hospitale kan hê waar mense gekoppel aan ventilators vir hul lewens veg, sowel as die gevolge wat dit op die administrasie en die berging van entstowwe kan hê,” sê Ghaleb Cachalia, die DA se woordvoerder oor openbare ondernemings. “Ons doen ’n beroep op Pravin Gordhan, die minister van openbare ondernemings, om absolute sekerheid te gee dat mediese fasiliteite en stoorfasiliteite teen entstof beskerm sal word teen Eskom.” Cachalia sê die Covid-19-pandemie het reeds verwoestende gevolge vir die land se gesondheidstelsel gehad, en beurtkrag sal die las op hierdie stelsel net verder verhoog. “Net soos met die Covid-19-virus, is Suid-Afrikaners nou duidelik in ’n dubbele stryd om hul lewens en lewensonderhoud. “Beurtkrag sal ook ons reeds sukkelende ekonomie verder negatief beïnvloed. Ondernemings wat skaars die verwoestende gevolge die afsonderingstydperk kon oorleef het, staan nou voor die werklike moontlikheid om hul deure heeltemal te sluit indien beurtkrag langer gaan voortduur.” Cachalia sê dit is ook moeilik vir werknemers om ten tyde van die afsonderingstydperk van die huis af te werk en hul werk gedoen te kry as daar kragonderbrekings is. “Die regering het ’n aandklokreël ingestel en die meeste buitelugaktiwiteite beperk. As gevolg van beurtkrag word aktiwiteite tuis – waartoe ons nou beperk is – ook beperk.”